Priporočilo za SKLEP SVETA o razveljavitvi Sklepa 2010/285/EU o obstoju čezmernega primanjkljaja v Nemčiji /* COM/2012/0274 final - 2012/ () */





Priporočilo za SKLEP SVETA o razveljavitvi Sklepa 2010/285/EU o obstoju čezmernega primanjkljaja v Nemčiji SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 126(12) Pogodbe, ob upoštevanju priporočila Komisije, ob upoštevanju naslednjega: (1) S Sklepom Sveta 2010/285/EU z dne 2. decembra 2009[1] je bilo po predlogu Komisije v skladu s členom 126(6) Pogodbe ugotovljeno, da ima Nemčija čezmerni primanjkljaj. Svet je opozoril, da je predvideni javnofinančni primanjkljaj za leto 2009 znašal 3,7 % BDP, kar je nad referenčno vrednostjo 3 % BDP iz Pogodbe, medtem ko naj bi bruto javni dolg v letu 2009 po pričakovanjih dosegel 74,2 % BDP, kar je nad referenčno vrednostjo 60 % BDP iz Pogodbe[2]. (2) Svet je 2. decembra 2009 v skladu s členom 126(7) Pogodbe in členom 3(4) Uredbe Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem[3] po priporočilu Komisije na Nemčijo naslovil priporočilo, v skladu s katerim naj ta odpravi čezmerni primanjkljaj najpozneje do konca leta 2013. Priporočilo je bilo objavljeno. (3) V skladu s členom 4 Protokola o postopku v zvezi s čezmernim primanjkljajem, ki je priložen pogodbama, Komisija zagotovi podatke za izvedbo postopka. V skladu s členom 3 Uredbe Sveta (ES) št. 479/2009 z dne 25. maja 2009 o uporabi Protokola o postopku v zvezi s čezmernim primanjkljajem, ki je priloga k Pogodbi o ustanovitvi Evropske skupnosti[4], morajo države članice v okviru uporabe tega protokola dvakrat letno sporočiti podatke o javnofinančnem primanjkljaju in javnem dolgu ter drugih s tem povezanih spremenljivkah, in sicer pred 1. aprilom in 1. oktobrom. (4) Svet bi se moral o razveljavitvi sklepa o obstoju čezmernega primanjkljaja odločati na podlagi sporočenih podatkov. Poleg tega lahko Svet sklep o obstoju čezmernega primanjkljaja razveljavi le, če naj primanjkljaj v skladu z napovedmi Komisije v obdobju, ki ga napovedi zajemajo, ne bi presegal referenčne vrednosti 3 % BDP[5]. (5) Na podlagi podatkov, ki jih je zagotovila Komisija (Eurostat) v skladu s členom 14 Uredbe (ES) št. 479/2009 po uradnem obvestilu, ki ga je Nemčija poslala pred 1. aprilom 2012 in na podlagi napovedi služb Komisije iz pomladi 2012 je ugotovljano naslednje: – Javnofinančni primanjkljaj v Nemčiji je znašal 3,2 % BDP leta 2009 in 4,3 % BDP leta 2010, leta 2011 pa se je znižal na 1 % BDP, kar je pod referenčno vrednostjo 3 %, in sicer dve leti pred rokom, ki ga je določil Svet. K temu izboljšanju so pripomogli ugodni ciklični dejavniki, stabilen trg dela, postopno odpravljanje spodbujevalnih ukrepov, prizadevanja za fiskalno konsolidacijo in postopno prenehanje enkratnega učinka ukrepov za stabilizacijo finančnega sektorja na primanjkljaj v predhodnem letu. – V skladu z nemškim programom stabilnosti iz leta 2012 naj bi primanjkljaj leta 2012 ostal na ravni 1 % BDP, v letu 2013 pa naj bi se znižal na 0,5 % BDP, kar je dokaj skladno z napovedjo služb Komisije, da bo primanjkljaj leta 2012 znašal 0,9 % BDP, leta 2013 pa 0,7 % BDP. Tako naj bi primanjkljaj ostal precej pod referenčno vrednostjo 3 % BDP. Poleg tega naj bi v skladu z napovedjo služb Komisije ciklično prilagojeni proračunski primanjkljaj brez vplivov enkratnih in drugih začasnih ukrepov leta 2012 znašal 0,4 % BDP, leta 2013 pa 0,3 % BDP. Stopnja rasti javnofinančnih odhodkov brez diskrecijskih ukrepov naj bi leta 2012 presegla referenčno vrednost za odhodke iz člena 5(1) Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik, leta 2013 pa naj bi bila z njo skladna. – Delež javnega dolga v razmerju do BDP se je leta 2010 močno povečal, in sicer za 8,6 odstotnih točk na 83,0 %, zlasti zaradi prenosa oslabljenih sredstev na „slabe banke“ v okviru stabilizacije finančnega sektorja. Bruto javni dolg je leta 2011 padel na 81,2 % BDP, leta 2012 naj bi se v skladu s programom stabilnosti spet povečal na 82,0 % BDP zaradi ukrepov za stabilizacijo euroobmočja, leta 2013 pa naj bi se ponovno skrčil na 80 % BDP in se nato še naprej zmanjševal. Ti podatki se na splošno ujemajo z napovedjo služb Komisije glede deleža javnega dolga v razmerju do BDP, ki naj bi leta 2012 znašal 82,2 %, leta 2013 pa 80,7 %, pri čemer se ne upoštevajo potencialni dobički likvidacije „slabih bank“. (6) V skladu s členom 126(12) Pogodbe mora Svet svoje sklepe o obstoju čezmernega primanjkljaja razveljaviti, ko se čezmerni primanjkljaj v zadevni državi članici po njegovem mnenju ustrezno zmanjša. (7) Svet poudarja, da Nemčija z letom, ki sledi letu, ko je odpravila čezmerni primanjkljaj, začenja prehodno obdobje treh let (2012–2014), v katerem bi se moralo v skladu s členom 2(1a) Uredbe (ES) št. 1467/97 merilo glede dolga šteti za izpolnjeno, če država dovolj napreduje pri doseganju skladnosti s ciljem glede zmanjšanja dolga. Fiskalna prilagoditev, ki jo Nemčija načrtuje v svojem programu stabilnosti, je skladna z zadostnim napredkom pri doseganju skladnosti s ciljem glede zmanjšanja dolga na koncu prehodnega obdobja. (8) Po mnenju Sveta je bil čezmerni primanjkljaj v Nemčiji odpravljen, zato bi bilo treba Sklep Sveta 2010/285/EU razveljaviti – SPREJEL NASLEDNJI SKLEP: Člen 1 Iz celovite ocene sledi, da je čezmerni primanjkljaj v Nemčiji odpravljen. Člen 2 Sklep 2010/285/EU se razveljavi. Člen 3 Ta sklep je naslovljen na Zvezno republiko Nemčijo. V Bruslju, Za Svet Predsednik [1] UL L 125, 21.5.2010, str. 38. [2] Javnofinančni primanjkljaj in dolg za leto 2009 sta bila pozneje popravljena na 3,2 % BDP oziroma 74,4 % BDP. [3] UL L 209, 2.8.1997, str. 6. [4] UL L 145, 10.6.2009, str. 1. [5] V skladu z dokumentom „Posebnosti izvajanja Pakta stabilnosti in rasti ter smernice za obliko in vsebino programov stabilnosti in konvergence “, ki jih je 24. januarja 2012 potrdil Svet Ecofin. Glej: http://ec.europa.eu/economy_finance/economic_governance/sgp/pdf/coc/code_of_conduct_en.pdf.